b'\n_START_ARTICLE_\nNacionalni in\xc5\xa1tituti za zdravje\n_START_PARAGRAPH_\nNacionalni in\xc5\xa1tituti za zdravje (angle\xc5\xa1ko National Institutes of Health, kratica NIH) so javna agencija ministrstva za zdravje Zdru\xc5\xbeenih dr\xc5\xbeav Amerike, ki deluje na podro\xc4\x8djih medicine in zdravstva. Sestavlja jih 27 lo\xc4\x8denih in\xc5\xa1titutov in uradov na \xc4\x8delu z uradom predsednika. Predsednika imenuje ameri\xc5\xa1ki senat, od leta 2007 je na tem polo\xc5\xbeaju genetik Francis S. Collins._NEWLINE_Ustanova je razdeljena na dva dela: en deluje kot javna agencija za financiranje raziskav zunaj NIH, drugi pa kot raziskovalna ustanova v obliki podrejenih in\xc5\xa1titutov, kjer se izvajajo znanstvene raziskave na razli\xc4\x8dnih podro\xc4\x8djih medicine. Uprava NIH in ve\xc4\x8dina in\xc5\xa1titutov se nahaja v mestu Bethesda (Maryland). Agencijski del je odgovoren za razporejanje ve\xc4\x8d kot \xc4\x8detrtine od pribli\xc5\xbeno 100 milijard USD, kot so v letu 2007 zna\xc5\xa1ala vsa sredstva za medicinske raziskave v ZDA, s \xc4\x8demer je najve\xc4\x8dji javni vir sredstev za tovrstno dejavnost v dr\xc5\xbeavi._NEWLINE_Predhodnik organizacije je bil laboratorij za higieno, ustanovljen leta 1887 v sklopu bolni\xc5\xa1nice za pomor\xc5\xa1\xc4\x8dake v New Yorku in sprva odgovoren za preu\xc4\x8devanje nalezljivih bolezni med priseljenci. Laboratorij je bil leta 1930 z zveznim zakonom preoblikovan v Nacionalni in\xc5\xa1titut za zdravje (takrat zapisan v ednini), ki je po\xc4\x8dasi prerasel v eno najpomembnej\xc5\xa1ih javnih zdravstvenih ustanov v ZDA.'